 Κεφάλαιο I
Η εξέλιξη του δικαίου της θάλασσας και οι νέες  ρυθμίσεις της Σύμβασης 1982

    Εισαγωγή

 
Ως δημόσιο διεθνές δίκαιο ή διεθνές δίκαιο καλείται ο «χωριστός κλάδος δικαίου που περιλαμβάνει σύστημα κανόνων, οι οποίοι διέπουν τις σχέσεις ανάμεσα στα υποκείμενα της διεθνούς κοινωνίας, δηλαδή πρωτίστως τα κράτη, αλλά και άλλες οντότητες προικισμένες με διεθνή νομική προσωπικότητα, όπως είναι οι διεθνείς διακρατικοί οργανισμοί».
 Είναι ευνόητο ότι η  διαμόρφωση του διεθνούς δικαίου αντανακλά, κατά βάση, τις εκάστοτε ανάγκες της διεθνούς κοινωνίας. Οι ανάγκες αυτές εμφανίζονται, στην πράξη, από τα αποτελέσματα των συσχετισμών δυνάμεων των κρατών που τη συγκεκριμένη ιστορική συγκυρία συνθέτουν τη διεθνή κοινωνία. 

  
Μέχρι σήμερα αυτή η εξέλιξη έχει σε μεγάλο βαθμό σημειωθεί στο διεθνές δίκαιο της θάλασσας το τμήμα εκείνο του δημοσίου διεθνούς δικαίου που αφορά, ειδικότερα, στην κυριαρχία και τα κυριαρχικά δικαιώματα του κράτους επί των τμημάτων της θάλασσας που το περιβάλλουν, το βυθό αυτής, το υπέδαφος και «σε ορισμένες περιπτώσεις, τον υπερκείμενο εναέριο χώρο».
 Αιτιωδώς, συνδέονται με την πιο πρόσφατη εξέλιξη του δικαίου της θάλασσας, όπως αυτή εμφανίζεται αποτυπωμένη στη Σύμβαση του Montego Bay για το Δίκαιο της Θάλασσας (1982), η μαζική εισροή νέων κρατών στη διεθνή κοινωνία και η ραγδαία πρόοδος της τεχνολογίας.
 Ανατρέχοντας, πάντως, στο παρελθόν, θα διακρίναμε τρία διαδοχικά στάδια εξέλιξης για το δίκαιο της θάλασσας από την αρχαιότητα μέχρι σήμερα.

1. Το Κλασσικό (εθιμικό) Δίκαιο της Θάλασσας

    
Το πρώτο από αυτά που διήρκεσε τέσσερις περίπου αιώνες, βασίστηκε στο έθιμο. Σε εθιμικές ειδικότερα αρχές, που σκοπό είχαν να αποτελέσουν τη νομιμοποιητική βάση στην ασυγκράτητη ανθρώπινη φύση να κατακτήσει τον παγκόσμιο θαλάσσιο χώρο. Ήδη από το 2ο π.Χ. αιώνα, η Αρχή της Ελευθερίας των Θαλασσών αποτελούσε τη θεμελιώδη αρχή για όλα τα παράκτια και ναυτικά κράτη. Η πρώτη κάμψη, που σημειώθηκε με την πτώση της Ρωμαϊκής Αυτοκρατορίας και την ανάδυση των πρώτων ναυτικών κρατών, ενισχύθηκε το Μεσαίωνα για να οδηγήσει σε πλήρη κατάργηση της αρχής κατά την Αναγέννηση.
 


Ορόσημο για την αναβίωση της Αρχής της Ελευθερίας των Θαλασσών, θεωρείται το σύγγραμμα του Hugo Grotius, «Mare Liberum», που γράφτηκε με σκοπό να αποτελέσει τη νομιμοποιητική βάση για τη διακίνηση, μέσω της θάλασσας της Μάγχης, προϊόντων της Ολλανδικής Εταιρείας «Ανατολικές Ινδίες». Κατά τον Grotius, η ελευθερία των θαλασσών απέρρεε από την ελευθερία του εμπορίου και ανέφερε χαρακτηριστικά: «Κάθε έθνος πρέπει να έχει ελεύθερες οδούς επικοινωνίας και εμπορίου με κάθε άλλο έθνος».
 Την αντίθετη αρχή, που περιόριζε την ελευθερία των θαλασσών υπέρ της κυριαρχίας των παρακτίων κρατών, διατύπωσε ο Βρετανός John Selden, στο βιβλίο του Mare Clausum, το 1635. Η θεωρία του Selden, απέβλεπε στο κλείσιμο της Μάγχης επ’ ωφελεία της Αγγλίας και σε βάρος της εταιρείας των Ανατολικών Ινδιών.
 Η ‘συγγραφική’ διαμάχη έληξε με επικράτηση των φιλελεύθερων θέσεων που πρέσβευε μέσα από τα συγγράμματα του, ο Grotius.
 Σ’ αυτό συνέβαλλε σε σημαντικό βαθμό μια ευνοϊκή ιστορική συγκυρία: η ελευθερία των θαλασσών οδήγησε στην ανακάλυψη της Αμερικής.
 

   
Είναι, πάντως, αλήθεια ότι δεν είναι ευχερής ο εντοπισμός του νομικού  χαρακτήρα της ανοικτής θάλασσας. Δεν είναι res nullius (αδέσποτο πράγμα), ούτε res communis, αφού δεν ανήκει κυριαρχικά στα κράτη. Σύμφωνα με τον Καθηγητή Ρούκουνα, η πλέον δόκιμη αντιμετώπιση της είναι ότι αποτελεί res communis usus, με την έννοια ότι αποτελεί κοινόχρηστο αγαθό.
 Ενδιαφέρον παρουσιάζει, επίσης, η άποψη του Καθηγητή Σπυρόπουλου κατά την οποία: «χρησιμοποιούμεν τον όρο res communis usus, ίνα προσδιορίσωμεν περίπου το νομικόν καθεστώς της ανοικτής θαλάσσης. Η πραγματική σημασία του καθεστώτος τούτου δεν δύναται να προσδιορισθή, ει μη δια της αναλύσεως των δικαιωμάτων και των υποχρεώσεων εκάστου κράτους σχετικώς προς την χρήσιν της ανοικτής θαλάσσης».
 

   
Δεύτερη, επίσης σπουδαία αρχή, είναι η αρχή της κρατικής κυριαρχίας
 στην αιγιαλίτιδα ζώνη ή τα χωρικά ύδατα των παράκτιων κρατών. Η αρχή αυτή, που καθιερώθηκε με σκοπό να ενισχύσει την άμυνα και ασφάλεια του παράκτιου κράτους, αποτελεί υπό μία έννοια το «αντίπαλο δέος» στην προμνησθείσα αρχή της ελευθερίας των θαλασσών.
 Η επόμενη αρχή, η αρχή της αβλαβούς διέλευσης, που ίσχυσε επίσης καθ’ όλη τη διάρκεια της περιόδου εκείνης, παρουσιάζει την εξής ιδιαιτερότητα σε σχέση με τις δύο προηγούμενες αρχές: γεννήθηκε ως αποτέλεσμα μίας διαλεκτικής σχέσης που ανέπτυξαν οι δύο αρχές μεταξύ τους. Συγκεκριμένα, υποχώρησε η αρχή της κυριαρχίας, που θέλει το παράκτιο κράτος κυρίαρχο στα χωρικά του ύδατα, με σκοπό να διευκολυνθεί η ακώλυτη άσκηση της ελευθερίας των ανοικτών θαλασσών. 
   Πρέπει ωστόσο να σημειωθεί ότι, αυτή η «υποχώρηση» της κυριαρχίας του παράκτιου κράτους μέσα στην αιγιαλίτιδα ζώνη, έλαβε και λαμβάνει χώρα σε βάση αμοιβαιότητας. Αυτός είναι, μάλιστα, ο λόγος που οδήγησε γρήγορα το δικαίωμα αυτό να αποκτήσει εθιμικό χαρακτήρα. Πράγματι, παρά το γεγονός ότι τα κράτη εμφανίζονται ευαίσθητα γενικότερα σε θέματα κυριαρχίας, στην περίπτωση της αβλαβούς διελεύσεως συναινούν. Και αυτό γιατί αναμένουν αντάλλαγμα ιδίου μεγέθους με το δικαίωμα που παρέχουν. Δηλαδή, το κριτήριο είναι η αμοιβαιότητα, η οποία λειτουργεί θετικά στην ακώλυτη άσκηση του δικαιώματος και, κατά συνέπεια, στη διαμόρφωση εθίμου. Με άλλα λόγια η αμοιβαιότητα είναι που αντισταθμίζει παροχή και «αντάλλαγμα», δημιουργώντας έτσι ένα συναινετικό κλίμα ή πρόσφορο έδαφος για την καθιέρωση του δικαιώματος αβλαβούς διελεύσεως ως εθιμικού.

2. Το «Γραπτό» (Κωδικοποιημένο) Δίκαιο της Θάλασσας 

   
Το δεύτερο στάδιο εξέλιξης του δικαίου της θάλασσας, ταυτίζεται με την προσπάθεια της διεθνούς κοινότητας να κωδικοποιήσει όλους τους κανόνες και τις αρχές του διεθνούς δικαίου που ήταν μέχρι εκείνη τη στιγμή διασκορπισμένοι. Το αποτέλεσμα της προσπάθειας αυτής, που πραγματοποιήθηκε σε πρώτο στάδιο, στο πλαίσιο της ΚτΕ το 1930, έληξε χωρίς θετικό αποτέλεσμα λόγω της αδυναμίας των κρατών να συμφωνήσουν στο εύρος της αιγιαλίτιδας ζώνης.
 Είναι αυτός ακριβώς ο λόγος που χρονική αφετηρία του δευτέρου σταδίου θεωρείται το 1947. Το έτος αυτό τέθηκε σε εφαρμογή η ενεργοποίηση μίας κωδικοποιητικής διαδικασίας, που στέφθηκε, στη συνέχεια, με επιτυχία. Το έργο ανέλαβε η Επιτροπή Διεθνούς Δικαίου των ΗΕ, η οποία μετά από επταετή επεξεργασία (1951-1958), υπέβαλλε το κωδικοποιημένο κείμενο σε μορφή συμβατικού σχεδίου στην Πρώτη Συνδιάσκεψη των ΗΕ για το Δίκαιο της Θάλασσας.
 Η Συνδιάσκεψη αυτή, στην οποία έλαβαν μέρος 86 κράτη, υιοθέτησε στη Γενεύη, στις 29 Απριλίου 1958, τέσσερις συμβάσεις. Αυτές οι συμβάσεις στις οποίες κωδικοποιήθηκε για πρώτη φορά το δίκαιο της θάλασσας είναι οι εξής:

· Η Σύμβαση για την Χωρική Θάλασσα και τη Συνορεύουσα Ζώνη (Territorial Sea and Contiguous Zone). Η σύμβαση αυτή, όπως εξάλλου και η Δεύτερη Συνδιάσκεψη των Ηνωμένων Εθνών για το Δίκαιο της Θάλασσας (1960), απέτυχε όμως να καθορίσει το εύρος των χωρικών υδάτων. Επικυρώθηκε από 46 κράτη. 

· Η Σύμβαση για την Ανοικτή Θάλασσα (High Sea) που επικυρώθηκε από 57 κράτη.

· Η Σύμβαση για την Υφαλοκρηπίδα (Continental Shelf). Η εν λόγω σύμβαση με την οποία καθιερώθηκε πρώτη φορά ο θεσμός της υφαλοκρηπίδας, επικυρώθηκε από 54 κράτη.

·  Η Σύμβαση για την Αλιεία και την Προστασία των Ζωντανών Πηγών στην Ανοικτή Θάλασσα (Fishing and Conservation of the Living Resources of the High Seas) που επικυρώθηκε από 34 κράτη.


   Είναι αλήθεια ότι οι Συμβάσεις της Γενεύης και ειδικότερα η Σύμβαση για την Υφαλοκρηπίδα, αποτέλεσε για την εποχή της ένα αρκετά προοδευτικό κείμενο, λόγω των νέων στοιχείων που εισήγαγε. Πράγματι, η τάση που επικρατούσε από τη δεκαετία του ’50 τα παράκτια κράτη να θέλουν να διευρύνουν τα δικαιώματα τους στις γειτονικές τους θάλασσες, σε μεγάλο βαθμό αποκρυσταλλώθηκε στη Σύμβαση της Γενεύης για την ηπειρωτική υφαλοκρηπίδα. Από την άλλη όμως πλευρά, είναι επίσης αλήθεια ότι η εν λόγω σύμβαση αδυνατούσε, εν τέλει, να ικανοποιήσει τις ανάγκες μίας σύγχρονης, διευρυμένης και τεχνολογικά εξελιγμένης διεθνούς κοινότητας. Κυρίως επειδή η ραγδαία εξέλιξη της τεχνολογίας οδήγησε τα παράκτια ανεπτυγμένα κράτη σε διεκδικήσεις θαλασσών και βυθών, που ευρίσκονταν πολύ μακρύτερα των ηπειρωτικών ακτών τους.
 

3. Η Περίοδος πριν την Τρίτη Συνδιάσκεψη των Η.Ε. για το Δίκαιο της Θάλασσας   

    
   Το 1967 ήταν μια ιστορική χρονιά για την εξέλιξη του δικαίου της θάλασσας, καθώς το Δεκέμβριο του 1967, η Γενική Συνέλευση των Η.Ε. υιοθέτησε μια απόφαση, η οποία, μεταξύ άλλων, ανέφερε τα εξής: «Η Γενική Συνέλευση ... [α]ναγνωρίζοντας το κοινό συμφέρον της ανθρωπότητας για τους θαλάσσιους και ωκεάνιους βυθούς, που αποτελούν το μεγαλύτερο μέρος της έκτασης αυτού του πλανήτη … [και] ότι η εξερεύνηση και η χρήση των θαλάσσιων και ωκεάνιων βυθών και του υπεδάφους τους ... θα πρέπει να γίνονται … για το καλό ολόκληρης της ανθρωπότητας ... [α]ποφασίζει να ορίσει μια Ad Hoc Επιτροπή που θα μελετήσει τις ειρηνικές χρήσεις των θαλασσίων και ωκεάνιων βυθών πέρα από τα όρια εθνικής δικαιοδοσίας…».
 Η απόφαση αυτή, που ουσιαστικά σηματοδότησε την έναρξη της Τρίτης Συνδιάσκεψης των Η.Ε. για το Δίκαιο της Θάλασσας, αξίζει να σημειωθεί ότι ψηφίστηκε από 99 κράτη χωρίς καμιά αποχή.

    
Η διαπίστωση της ύπαρξης πολλών ζητημάτων τα οποία συνδέονταν μεταξύ τους (ζώνες εθνικής δικαιοδοσίας και καθορισμός των μεταξύ τους ορίων κ.λ.π.) από την Ad Hoc Επιτροπή οδήγησε τη Γενική Συνέλευση στην υιοθέτηση μιας νέας απόφασης που αφορούσε στον ορισμό μιας Μόνιμης πλέον Επιτροπής για την εξέταση του ζητήματος.
 Η τάση που επικρατούσε γενικότερα στα Η.Ε. αφορούσε στον καθορισμό ενός διεθνούς βυθού, που θα ανήκε σε όλη την ανθρωπότητα – «κοινή κληρονομιά της ανθρωπότητας» – καθώς επίσης και στον ορισμό μιας Διεθνούς Επιτροπής που θα είχε την ευθύνη αλλά και την αρμοδιότητα στην εκμετάλλευση, έρευνα και γενικότερα διαχείριση αυτού του βυθού. 

   
Η επόμενη σημαντική ημερομηνία στον εκσυγχρονισμό του δικαίου της θάλασσας είναι η 17η Δεκεμβρίου 1970, όταν η Γενική Συνέλευση των ΗΕ στην XXV Σύνοδο της, υιοθέτησε δύο πολύ σημαντικές αποφάσεις.
 Σύμφωνα με την πρώτη απόφαση (2.749), «[ο] θαλάσσιος και ωκεάνιος βυθός , καθώς και το υπέδαφος τους, πέρα από τα όρια της εθνικής δικαιοδοσίας [αποτελούν] κοινή κληρονομιά της ανθρωπότητας», ενώ, σύμφωνα με την δεύτερη απόφαση (2.750) - που υιοθετήθηκε ως συνέχεια της πρώτης - ανατέθηκε σε επιτροπή η προετοιμασία  μιας νέας, τρίτης κατά σειρά, συνδιάσκεψης  του Ο.Η.Ε. για το δίκαιο της θάλασσας. Θα πρέπει πάντως να σημειωθεί ότι της υιοθέτησης των αποφάσεων αυτών από τον Ο.Η.Ε. είχε προηγηθεί η έντονη πίεση των κρατών του Τρίτου Κόσμου, αφού η αποαποικιοποίηση  τη δεκαετία του ’70 βρισκόταν στην τελευταία φάση της. Μάλιστα η υιοθέτηση των αποφάσεων αυτών έχει χαρακτηριστεί και ως «καθαρά τριτοκοσμική νίκη»
.

   
Η έναρξη των εργασιών της Τρίτης Συνδιάσκεψης των Η.Ε. έλαβε χώρα στη Νέα Υόρκη το 1973.
 Ο κρίσιμος παράγοντας που θα επηρέαζε τις εξελίξεις ήταν η αποαποικιοποίηση των κρατών του Τρίτου Κόσμου και η συνακόλουθη αύξηση της δύναμης τους. Ο στόχος που έθεσαν τα κράτη αυτά ήταν όχι μόνο να ανακόψουν τα  σχέδια των πλούσιων  παράκτιων  κρατών, που αφορούσαν στην επέκταση  και  εκμετάλλευση ευρύτερων θαλασσίων τμημάτων, αλλά να  διεκδικήσουν περαιτέρω το μερίδιο που τους ανήκε από  την επέκταση αυτή
. Ήταν αυτός ακριβώς ο λόγος που κατά την Τρίτη Συνδιάσκεψη, τα αναπτυσσόμενα κράτη προσπάθησαν να καθιερώσουν δικαιώματα, που θα επέτρεπαν τη συμμετοχή τους στην εκμετάλλευση των νέων - υπό θεσμοθέτηση - θαλασσίων ζωνών. Η διαιώνιση εκείνης της πραγματικότητας, που ως βασικά στοιχεία είχε την εξέλιξη της τεχνολογίας των ανεπτυγμένων παράκτιων κρατών και την τάση να διευρύνουν τα  δικαιώματά τους στις γειτονικές θάλασσες, θα αποτελούσε μια «κατάφωρη αδικία» για τα φτωχά αναπτυσσόμενα κράτη του Τρίτου Κόσμου γενικότερα.

   
Αναφέρεται χαρακτηριστικά ότι: «[η] διαπίστωση της ύπαρξης τεράστιου πλούτου στους βυθούς των θαλασσών, κυρίως σε πρώτες ύλες αναγκαίες για την ανάπτυξη της ανθρωπότητας, ώθησε τα νέα [μετά την αποαποικιοποίηση] κράτη στην αναζήτηση δικαιικών μετασχηματισμών  που  να  ευνοούν τη μεγαλύτερη δυνατή συμμετοχή τους στους θαλάσσιους πόρους... [και θα] ... εξασφαλίζουν το μεγαλύτερο μέρος των κερδών από την θάλασσα στους αναπτυσσόμενους».
 Ενώ, προς την κατεύθυνση  της εκμετάλλευσης των θαλασσών για διαφορετικούς λόγους στράφηκαν  και τα μεγάλα ναυτικά και αλιευτικά κράτη, «...που υπήρξαν οι βασικοί αμύντορες  και προασπιστές της αρχής της ελευθερίας των θαλασσών...[π]ράγματι, η αύξηση των αναγκών τους σε πρώτες ύλες, η τεχνική ανάπτυξη που καθιστούσε την εκμετάλλευση των βυθών δυνατή κι η αυξανόμενη στενότητα  των αγαθών - συνδυασμένη με την ιλιγγιώδη αύξηση των τιμών τους - οδήγησε τα μεγάλα ναυτικά και αλιευτικά κράτη στην μετατόπιση των προτεραιοτήτων τους. Έτσι τα συμφέροντα της ναυτιλίας και της ποντοπόρας αλιείας υποβαθμίστηκαν σε σχέση με τα συμφέροντα της βιομηχανίας και των επιχειρήσεων επεξεργασίας πρώτων υλών». 
 Εφόσον το δίκαιο της θάλασσας παρέμενε ως είχε, τα μόνα κράτη που έβγαιναν κερδισμένα θα ήταν τα ανεπτυγμένα παράκτια κράτη, που είχαν τα οικονομοτεχνικά εφόδια να προχωρήσουν, αργά ή γρήγορα, στην εκμετάλλευση των ευρύτερων θαλασσίων τμημάτων. Λόγω αυτού του γεγονότος, ακολούθησαν σκληρές διαπραγματεύσεις, προκειμένου το ισχύον έως τότε κλασσικό δίκαιο της θάλασσας να αναθεωρηθεί συνολικά.

     
Καταλυτική στο ζήτημα αυτό, ήταν η δήλωση / πρόταση του πρεσβευτή της Μάλτας στη Γενική Συνέλευση των Ηνωμένων Εθνών σύμφωνα με την οποία, «[ο] βυθός των θαλασσών και ωκεανών καθώς και το υπέδαφος τους στην ανοικτή θάλασσα, έξω από τα όρια της σημερινής εθνικής δικαιοδοσίας, [θα πρέπει] να προοριστεί για αποκλειστικά ειρηνικούς σκοπούς, ενώ η εκμετάλλευση των πηγών τους [μόνο] προς όφελος της ανθρωπότητας».

  
 Θεωρούμε ωστόσο ότι ο Pardo, με την πρόταση του αυτή, απλά εξέφρασε το γενικότερο πνεύμα της εποχής, αφού την ίδια περίοδο ο όρος και κατ΄ επέκταση η «έννοια της κοινής κληρονομιάς της ανθρωπότητας» άρχισε να σχηματοποιείται σε αριθμό δημοσιευμάτων.
 Αυτό άλλωστε αποδεικνύει και  η άμεση αποδοχή της πρότασης Pardo στη Γενική Συνέλευση σε συνδυασμό με τις εξελίξεις που ακολούθησαν στην συνέχεια. Ο Καθηγητής Γ. Τσάλτας  αναφέρει σχετικά: «…η ιδέα του Arvid Pardo δεν ήταν καθόλου νέα. Μια παρόμοια ιδέα, και μάλιστα δέκα χρόνια πριν τη Δήλωση του Μαλτέζου πρέσβυ, το 1957, είχε σαν κύριους εκφραστές αυτά τα ίδια τα βιομηχανικά κράτη. Συγκεκριμένα η «Comission to Study the Organization of Peace» πρότεινε να τεθούν κάτω από την απόλυτη κυριαρχία του Ο.Η.Ε. οι θαλάσσιοι και οι ωκεάνιοι βυθοί, που βρίσκονται έξω από τα όρια της εθνικής δικαιοδοσίας. Τέλος, ένα χρόνο πριν τη Δήλωση Pardo (τον Ιούλιο 1966), ο Πρόεδρος των Η.Π.Α. Λύντον Τζόνσον δήλωνε με τη σειρά του: “Σε καμιά περίπτωση, πιστεύουμε, δε θα πρέπει να επιτρέψουμε η προοπτική αφθονίας των πηγών και των μεταλλευμάτων να συμβάλλει στη γένεση ενός νέου τρόπου αποικιοκρατικού ανταγωνισμού μεταξύ των ναυτικών χωρών. Οφείλουμε να επαγρυπνούμε, με σκοπό την αποφυγή μιας, στην κυριολεξία, εφόδου κατά των εδαφών που βρίσκονται κάτω από την ανοιχτή θάλασσα. Οφείλουμε ν΄ αντιδράσουμε με τρόπο ώστε ο βυθός της θάλασσας και των ωκεανών να είναι και να παραμένει η Κοινή Κληρονομιά της Ανθρωπότητας”».
 

Εκείνη η περίοδος στα Η.Ε. χαρακτηριζόταν από μία «δυναμική υποβολής προτάσεων» από τα αναπτυσσόμενα
 ανεξαρτητοποιημένα κράτη του Τρίτου Κόσμου, που όχι μόνο  διαφοροποίησαν τους αριθμητικούς συσχετισμούς της διεθνούς κοινότητας αλλά βρήκαν το κουράγιο να διεκδικήσουν τα συμφέροντα τους. Η στιγμή ήταν ιστορική, αφού όλη η ανθρωπότητα «έβλεπε για μοναδική, πράγματι, φορά να της αναγνωρίζεται μια κοινή κληρονομιά».
   

3. Η Τρίτη Συνδιάσκεψη των ΗΕ για το Δίκαιο της Θάλασσας

   
Στις 3 Δεκεμβρίου 1973 έλαβε χώρα στη Νέα Υόρκη το άνοιγμα των εργασιών της Τρίτης Συνδιάσκεψης των Η.Ε. για το Δίκαιο της Θάλασσας με συμμετοχή 138 κρατών, 95 από τα οποία ανήκαν στο λεγόμενο Τρίτο Κόσμο.

 
Η πρώτη τακτική σύνοδος της Νέας Υόρκης διήρκησε έως τις 15 Δεκεμβρίου, ενώ η δεύτερη πραγματοποιήθηκε στο Καράκας της Βενεζουέλας μεταξύ 20 Ιουνίου και 29 Αυγούστου του 1974. Μεταξύ αυτών των δύο συνόδων, και συγκεκριμένα από 20 έως 22 Μαρτίου του 1974, τα αναπτυσσόμενα κράτη του Τρίτου Κόσμου έλαβαν μέρος σε μια προκαταρκτική διάσκεψη στην Καμπάλα της Ουγκάντα, η οποία υιοθέτησε τη «Διακήρυξη της Καμπάλα».
 

  

Η τρίτη σύνοδος που πραγματοποιήθηκε στη Γενεύη, από τις 17 Μαρτίου έως τις 9 Μαΐου 1975, ήταν η πρώτη ουσιαστική συνάντηση μεταξύ των αντιπροσώπων των κρατών, αφού, πέραν της ενασχόλησης της με θέματα διαδικαστικού περιεχομένου, συνέταξε ένα κείμενο, το Ανεπίσημο Μοναδικό Διαπραγματευτικό Κείμενο, το οποίο θα μπορούσε να χρησιμοποιηθεί ως βάση για τις διαπραγματεύσεις που θα ακολουθούσαν.
 Το εν λόγω κείμενο παραδόθηκε στην τέταρτη τακτική σύνοδο που πραγματοποιήθηκε στη Νέα Υόρκη μεταξύ 15 Μαρτίου και 7 Μαΐου του 1976. Οι διαπραγματεύσεις και η γενικότερη εξέταση των ζητημάτων ολοκληρώθηκαν στις 6 Μαΐου του 1976 και αποτυπώθηκαν σε ένα νέο πλέον κείμενο, το Αναθεωρημένο Μοναδικό Διαπραγματευτικό Κείμενο
, όπως καθιερώθηκε να λέγεται. Στην  πέμπτη  τακτική  σύνοδο  της  Νέας  Υόρκης,  που  διήρκησε από  τις  2  Αυγούστου  έως  τις  17  Σεπτεμβρίου  του  1976,  άρχισαν οι  ενέργειες  επανεξέτασης  του  Αναθεωρημένου  Μοναδικού Διαπραγματευτικού  Κειμένου. Το έργο αυτό περατώθηκε στις 15 Ιουλίου 1977, την τελευταία ημέρα της έκτης τακτικής συνόδου που ξεκίνησε τις εργασίες της στη Νέα  Υόρκη  στις  23  Μαΐου  του  1977. Το νέο κείμενο, έφερε τον τίτλο Ανεπίσημο Σύνθετο Διαπραγματευτικό  Κείμενο  (I.C.N.T.).
 Οι  επόμενες  πέντε  τακτικές  σύνοδοι  έλαβαν   χώρα  μεταξύ  Γενεύης  και Νέας Υόρκης  από  τις  28   Μαρτίου   1978  έως   τις   28

  Αυγούστου του 1981.
  

   
 Το Τελικό Κείμενο της Σύμβασης παρουσιάστηκε και υιοθετήθηκε από την Συνδιάσκεψη στη Νέα Υόρκη στις 30 Απριλίου του 1982.
 

4. Η συνομολόγηση της Σύμβασης των Η.Ε. για το Δίκαιο της Θάλασσας
         Μία από τις ιδιοτυπίες της Τρίτης Συνδιάσκεψης αφορούσε  στον τρόπο λήψης των αποφάσεων. Το βασικό στοιχείο που διαφοροποίησε την εν λόγω συνδιάσκεψη από προηγούμενες συνδεόταν με τη νομοπαρασκευαστική εργασία και ειδικότερα στον τρόπο λήψης των αποφάσεων.

α. Η λήψη των αποφάσεων με consensus  
 

        Το λεγόμενο consensus 
που επιτυγχάνεται στην πράξη μετά από επίπονες κατά βάση διαπραγματεύσεις, συνίσταται ουσιαστικά στη λήψη απόφασης χωρίς προηγούμενη ψηφοφορία. Είναι ευνόητο ότι λόγω αυτού του γεγονότος της, προσπάθειας δηλαδή να επιτευχθεί consensus, το τελικό κείμενο, από ουσιαστική άποψη εμφανίζει το μειονέκτημα να χαρακτηρίζεται από «γενικότητες, χαλαρότητα και κάποτε ασάφεια». Ενώ το μεγάλο διάστημα που προηγείται συνήθως στη λήψη μίας απόφασης με consensus, συνιστά ένα επίσης σημαντικά μειονέκτημα στο διαδικαστικό μέρος της νομοπαρασκευαστικής διεργασίας.
  
  
Από την άλλη όμως πλευρά αυτό το συνθετικό στοιχείο που είναι συνυφασμένο με το consensus, θα πρέπει κατά τον Καθηγητή Χ. Ροζάκη        «να ενταχθεί μέσα στο γενικότερο κλίμα της αλλαγής που υπαγορεύτηκε από τη διεύρυνση τής διεθνούς κοινότητας, δείχνει νάναι καθοριστικό τού μέλλοντος των διεθνών συνδιασκέψεων νομοθετικού περιεχομένου: τα  κράτη φαίνονται αποφασισμένα να πάρουν στα χέρια τους τους μηχανισμούς της δημιουργίας του δικαίου που τους άφορά σε κάθε φάση της προπαρασκευής του, όσο και αν αυτό το σύστημα πολλαπλασιάζει τις δυσκολίες και οδηγεί σε μαραθώνιους διαπραγματεύσεων. Τα αρνητικά σημεία, πάντως, που μια τέτοια μορφή «νομοθεσίας» περιέχει στα κύρια χαρακτηριστικά της, απαλύνονται από τη διαπίστωση ότι το δίκαιο που προέρχεται από έναν τέτοιο αγώνα προσέγγισης δεν μπορεί παρά να γίνει σεβαστό τη στιγμή της εφαρμογής του».
 


Αυτή η δυσκολία επίτευξης consensus, ήταν ιδιαίτερα εμφανής στην Τρίτη Συνδιάσκεψη λόγω της μεγάλης ευρύτητας συμμετοχής, δηλαδή από τον υψηλό αριθμό των  ενδιαφερομένων που επιδίωκαν την εξυπηρέτηση των δικών τους συμφερόντων. Τα εκατόν εξήντα πέντε κράτη, τα 3 εδάφη, τα 8 εθνοαπελευθερωτικά κινήματα, οι 26 ειδικευμένοι οργανισμοί και οι 57 μη κυβερνητικές οργανώσεις που έλαβαν, μέρος, την έδωσαν μία παγκοσμιότητα, αφού δόθηκε η δυνατότητα να εκφραστούν όλες οι τάσεις και να ληφθούν υπ΄ όψη όλα τα επιμέρους συμφέροντα. Αυτός ο μεγάλος αριθμός των ενδιαφερομένων, κινήθηκε στη λογική της επίτευξης συμμαχιών προσπαθώντας να εντοπίσει κοινή σημεία σύγκλισης για να ακολουθήσει μία πορεία σύμπλευσης. Έτσι, η Τρίτη Συνδιάσκεψη λειτούργησε με συμμαχίες που αναπτύχθηκαν στους κόλπους της κάποιες από τις οποίες ήταν μονίμου φύσεως ενώ άλλες ευκαιριακές.  Οι μόνιμες συμμαχίες βασίστηκαν κυρίως σε κοινωνικοπολιτικές συγγένειες ή γεωφυσικές ομοιότητες, σε αντιδιαστολή με τις ευκαιριακές που είχαν περιορισμένη χρονική διάρκεια και αντικείμενο: συγκυριακά κάποιες φορές κράτη που ανήκαν σε διαφορετικές μόνιμες συμμαχίες υποστήριζαν συγκεκριμένες λύσεις που δεν ανταποκρίνονταν στη κοινή επιδίωξη της μόνιμης συμμαχίας.

  
 Ανάμεσα σε αυτές τις μόνιμες συμμαχίες σημειώνουμε αυτή των αναπτυσσομένων κρατών, των μεγάλων ναυτικών και αλιευτικών δυνάμεων και τη συμμαχία των «γεωγραφικώς μειονεκτούντων» κρατών. Για να γίνει περισσότερο κατανοητό το κλίμα που επικρατούσε στην Τρίτη Συνδιάσκεψη αναφέρουμε το παράδειγμα των περίκλειστων κρατών , των κρατών δηλαδή που δεν έχουν πρόσβαση στη θάλασσα και για το λόγο αϊτό είχαν θέσει ως στόχο στη συνδιάσκεψη την εξασφάλιση ενός δικαιώματος διέλευσης και πρόσβασης στη θάλασσα μέσω των γειτονικών τους διαμετακομιστικών κρατών.
  


Τα περίκλειστα κράτη λόγω του σχετικά μικρού αριθμού τους συμμάχησαν με τα «γεωγραφικώς μειονεκτούντα» κράτη
, προκειμένου η ‘συμμαχία’ αυτή να αποτελέσει ένα σύνολο 54 κρατών,
 καθώς ο αριθμός αυτός αναλογούσε σε ένα ‘blocking third’, σύμφωνα με τους κανόνες της Συνδιάσκεψης.
 Όμως οι δύο ομάδες που αποτελούσαν την ‘συμμαχία’ αυτή είχαν κατά βάση διαφορετικές διεκδικήσεις, με αποτέλεσμα η διαπραγματευτική δύναμη της ‘συμμαχίας’ να μην είναι ανάλογη του αριθμού των μελών της. Έτσι, δημιουργήθηκαν κάποιες φορές σημαντικά προβλήματα που οριακά δεν οδήγησαν στη διάσπαση της μεγάλης αυτής ομάδας. Σημειώνουμε μερικά απο αυτά:

· Δεδομένου ότι τα «γεωγραφικώς μειονεκτούντα» κράτη είναι παράκτια, συνέπεσε κάποια από αυτά να είναι ταυτόχρονα διαμετακομιστικά κράτη για ορισμένα περίκλειστα. Έτσι η αναγνώριση ενός άμεσα εκτελεστού δικαιώματος διέλευσης και πρόσβασης στα περίκλειστα κράτη, ερχόταν σε σύγκρουση με τα γενικότερα συμφέροντα που είχαν ως παράκτια.
 Τα «γεωγραφικώς μειονεκτούντα» κράτη ως παράκτια  κράτη επίσης, δεν αντιμετώπιζαν το πρόβλημα της πρόσβασης τους στην θάλασσα. Ακολούθως κατά την διάρκεια των διαπραγματεύσεων έδωσαν μεγαλύτερη βαρύτητα στην κατανομή των πόρων της Α.Ο.Ζ.  Η προτεραιότητα στην κατανομή των πόρων της Α.Ο.Ζ. έγινε περισσότερο αισθητή, όταν την προεδρία της ‘συμμαχίας’ ανέλαβε αντιπροσωπεία των κρατών αυτών.

· Τα περίκλειστα κράτη της Ανατολικής Ευρώπης (όπως Ουγγαρία, Τσεχοσλοβακία) ακολουθούσαν παραδοσιακά την στάση της Σοβιετικής Ένωσης, που είχε αντίθετα συμφέροντα με αυτά των λοιπών περίκλειστων κρατών, αφού ήταν ένα κατ’ εξοχήν παράκτιο ανεπτυγμένο κράτος,

· Τα περίκλειστα κράτη της Δυτικής Ευρώπης (όπως Αυστρία, Ελβετία), έχοντας επιλύσει σε μεγάλο βαθμό το πρόβλημα διαμετακόμισης και πρόσβασης στην  θάλασσα, δεν έδειχναν το ίδιο ενδιαφέρον για την οριστική συμβατική επίλυση του σε σχέση με τα λοιπά τριτοκοσμικά περίκλειστα.

    
Σε αυτή τη λογική οι συμμαχίες διαπραγματεύονταν με βάση το λεγόμενο «package deal», το οποίο περιελάμβανε ‘πακέτα’ ή ‘ζευγάρια’ θεμάτων που κατατίθεντο προς διαπραγμάτευση. Αναφέρουμε για παράδειγμα τη θεσμοθέτηση της ΑΟΖ και του Διεθνούς Βυθού. Τα αναπτυσσόμενα κράτη συμφώνησαν στη δημιουργία ΑΟΖ, που προφανώς θα εξυπηρετούσε τα ανεπτυγμένα τεχνολογικά κράτη που ευχερώς θα προχωρούσαν στην εκμετάλλευσή της, με την προϋπόθεση να αναγνωριστεί ο βυθός πέραν των 200ν.μ. που τελειώνει η ΑΟΖ, ως κοινή κληρονομιά της ανθρωπότητας. 

β. Η υπογραφή της Σύμβασης

     
Στο τελευταίο στάδιο, αυτό της υπογραφής της Σύμβασης ΔΘ κατέστη αδύνατη η επίτευξη consensus. Ακολούθως, το Σχέδιο Συμβάσεως τέθηκε για ψηφοφορία, λαμβάνοντας 130 θετικές ψήφους, έναντι 4 αρνητικών και 17 αποχών. Οι αρνητικές ψήφοι προέρχονταν από το Ισραήλ, την Τουρκία, τις Η.Π.Α. και την Βενεζουέλα, ενώ μεταξύ των αποχών περιλαμβάνονταν οι αποχές της Γερμανίας, της Αγγλίας και της Σοβιετικής Ένωσης.


Στις 10 Οκτωβρίου του 1982, η Σύμβαση του Δικαίου της Θάλασσας, υπογράφηκε επίσημα στο Μontego Bay της Τζαμάϊκα μετά από 9 χρόνια σκληρών διαπραγματεύσεων λόγω των πολλών αντικρουόμενων   συμφερόντων ιδιαίτερα, όμως, των οικονομικών. 
 Στις 16 Νοεμβρίου 1993, έντεκα χρόνια μετά την υπογραφή της, επικυρώθηκε από το 60o κράτος και ακολούθως, σύμφωνα με το άρθρο 308 παρ.1 που προέβλεπε ότι η σύμβαση θα ετίθετο σε ισχύ «12 μήνες μετά την επικύρωσή της από 60 κράτη», τέθηκε σε ισχύ στις 16 Νοεμβρίου 1994.
 Ας σημειωθεί περαιτέρω ότι η «νέα» Σύμβαση του Δικαίου της Θάλασσας υπερέχει των Συμβάσεων που υπογράφηκαν στη Γενεύη στις 29 Απριλίου 1958.

